**ΑΝΑΚΟΙΝΩΣΗ**

**Θωμάς Βαγενάς**

***Αντιπρόεδρος Συλλόγου Α Πειραιά «ΡΗΓΑΣ ΦΕΡΑΙΟΣ»***

***ΥΠΟΨ. ΑΙΡΕΤΟΣ ΠΥΣΠΕ ΜΕ ΤΟΥΣ ΕΝΩΜΕΝΟΥΣ ΕΚΠΑΙΔΕΥΤΙΚΟΥΣ***

**Πειραιάς 21/10/20**

Συναδέλφισσες, συνάδελφοι,

**O θεσμός του αιρετού** αποτελεί σημαντική κατάκτηση για τον κλάδο μας. Περίπου 100 χρόνια είναι η φωνή μας στα υπηρεσιακά συμβούλια.

Συνδικαλιστικά στελέχη με γνώση, εμπειρία, με μαχητικότητα, με σοβαρότητα, με σθένος με τεκμηριωμένη γνώμη συμμετέχουν – προτείνουν-ελέγχουν, αντιπαρατίθενται στις αυθαιρεσίες της διοίκησης και όπου χρειάζεται συγκρούονται για τα δικαιώματα της εκπαιδευτικής κοινότητας.

Σήμερα περισσότερο από ποτέ η ανάγκη συμμετοχής των αιρετών μας στα συμβούλια, με αναβαθμισμένη εντολή των εκπαιδευτικών της βάσης, είναι επιτακτική.

Η πολιτική ηγεσία του υπουργείου Παιδείας πορεύεται χωρίς σχέδιο, χωρίς οργάνωση, επιλογές όπως η αύξηση των μαθητών ανά τμήμα εν μέσω πανδημίας, η απροθυμία να καλύψει τα κενά εκπαιδευτικών με διορισμούς μονίμων και αναπληρωτών, η πρωτοτυπία τριμηνιτών εκπαιδευτικών, οι ελλείψεις στην καθαριότητα , οι παλινωδίες στη χρήση μάσκας και μια σειρά άλλες αποφάσεις, φανερώνει πως λειτουργεί με μοναδικό κριτήριο την επικοινωνία.

Η ανάδειξη αιρετών εκπροσώπων μας στα υπηρεσιακά συμβούλια γίνεται με ευθύνη του υπουργείου χωρίς τη διεξαγωγή Γενικών Συνελεύσεων. Έτσι το επιχείρημα πως δεν θα γίνουν οι απαιτούμενες διεργασίες διαλόγου καταρρίπτεται.

**Στις πρωτόγνωρες συνθήκες που ζούμε, χωρίς τεχνοφοβία, τάσσομαι ανεπιφύλακτα υπέρ της διεξαγωγής των εκλογών με το πιο πρόσφορο μέσο, που δεν θέτει σε κίνδυνο την υγεία των συμμετεχόντων, με τη χρήση της τεχνολογίας, με αδιάβλητο τρόπο, προκειμένου με ασφάλεια να εκφραστεί η βούληση των συνάδελφων μας. Θυμίζω πως πρόσφατα διεξήχθησαν με τον ίδιο τρόπο οι πρυτανικές εκλογές.**

Στην εποχή της πληροφορίας η πολιτική και συνδικαλιστή ηγεσία με ανοιχτά τα μεγάλα ζητήματα της εκπαίδευσης, εν μέσω πανδημίας, εξαντλούν τις δυνάμεις τους σε μάχη χαρακωμάτων του τύπου αν γίνουν οι υπηρεσιακές εκλογές με ηλεκτρονική ψηφοφορία.

**Η ηγεσία της ΔΑΚΕ εκπαιδευτικών** **το καλοκαίρ**ι σε αγαστή συμμαχία με το υπουργείο Παιδείας δέχτηκε, μέσα σε μια νύχτα, από δοτό συμβούλιο **χωρίς αιρετούς! να τοποθετήσει** ως Διευθυντές Εκπαίδευσης στελέχη της αιρετούς, προέδρους συλλόγων έως και συγγενείς εξ αγχιστείας! **Δέχτηκε να πάρει θέσεις διοίκησης ως λάφυρο κομματικό.**

**Σήμερα φοβάται** για το αδιάβλητο της ηλεκτρονικής ψηφοφορίας από το ίδιο Υπουργείο Παιδείας...(μάλλον το σκηνικό είναι στημένο, δίνουν χείρα βοηθείας στην υπουργό να βγει στη κοινωνία με προοδευτικό πρόσημο απέναντι στους εκπαιδευτικούς που αντιδρούν στην τεχνολογική πρόοδο βάζουν πλάτη στην κατάργηση των αιρετών).

Σε ότι με αφορά δεν υπήρξα ποτέ θιασώτης ολοκληρωτικών και τριτοκοσμικών καθεστώτων, δεν συνυπήρξα με ακραία διαλυτικά στοιχεία, δεν νιώθω θαυμασμό για τους μπαχαλάκηδες των Γ.Σ. του κλάδου, τους ανεμόμυλους και δεν γλείφω εκεί που φτύνω.

**Σε εκφυλιστικές διαδικασίες, σε  εκλογές -παρωδία δεν συμμετέχω.**

Οι δημοκρατικές διαδικασίες, ο πλουραλισμός, η υπεράσπιση της άμεσης δημοκρατίας των πολλών επιλογών, η συμμετοχή στα κοινά, η σύνθεση, ο σεβασμός στη διαφορετική γνώμη είναι για εμένα τρόπος ζωής.

Δεν εκβιάζομαι από κανέναν, δεν δέχομαι υποδείξεις, μοναδική μου πυξίδα είναι η ανεξαρτησία και καθαρότητα της γνώμη μου, η συναδελφική αλληλεγγύη, η προάσπιση του δημόσιου σχολείου και της αξιοπρέπειας των εκπαιδευτικών, χωρίς λαϊκισμούς και ανέξοδες κορώνες.

Έχω τη στέρεη πεποίθηση πως η συντριπτική πλειοψηφία των εκπαιδευτικών, ανεξάρτητα πολιτικής ή κομματικής προτίμησης, προσβλέπουν στη σοβαρότητα, στη γνώση, στη συμμετοχή, στην πρόταση, στην προοπτική, στην εξωστρέφεια εκφράζουν την αποστροφή τους στην οπισθοδρόμηση, στο λαϊκισμό, στη μιζέρια, στην υποκρισία, στις εμμονές.

**Σε μια εποχή που απαιτούνται**, σχέδιο και οργάνωση, ριζικές διαρθρωτικές αλλαγές, κάποιοι κυνηγούν μάγισσες, ζουν μια εικονική πραγματικότητα.

**Το συνδικαλιστικό κίνημα οφείλει**, με συνεννόηση, με όρους κοινωνίας να ανοίγει νέους δρόμους να αποδεικνύει πως οι λειτουργοί του δημόσιου σχολείου αποτελούν στήριγμα της ελληνικής οικογένειας, διαμορφώνουν ολοκληρωμένες προσωπικότητες, υπηρετούν την καινοτομία και το αύριο.

***Θωμάς Βαγενάς***

***Αντιπρόεδρος Συλλόγου Α Πειραιά «ΡΗΓΑΣ ΦΕΡΑΙΟΣ»***

***ΥΠΟΨ. ΑΙΡΕΤΟΣ ΠΥΣΠΕ ΜΕ ΤΟΥΣ ΕΝΩΜΕΝΟΥΣ ΕΚΠΑΙΔΕΥΤΙΚΟΥΣ***